19 Na nima Saule songaka mwana na yandi Yonatani mpi bansadi na yandi yonso nde yandi ke zola kufwa Davidi.+2 Sambu Yonatani, mwana ya Saule, vandaka kuzola Davidi mingi kibeni,+ yandi songaka Davidi nde: “Tata na mono Saule ke zola kufwa nge. Pardo, vanda mayele na suka; kwenda na kisika mosi ya kinsweki mpi bumbana kuna.3 Mono ta basika mpi ta telama na lweka ya tata na mono na nseke kisika yina nge ta vanda. Mono ta tubila tata na mono mambu na nge, mpi kana mono wa konso diambu, mono ta konda ve kuzabisa nge.”+4 Yo yina Yonatani tubilaka tata na yandi Saule mambu ya mbote sambu na Davidi.+ Yandi tubilaka Saule nde: “Ntotila fwete sala ve disumu na ntwala ya nsadi na yandi Davidi, sambu yandi me sala ve disumu na ntwala na nge mpi mambu yina yandi sadilaka nge me natila nge mambote.5 Yandi tulaka luzingu na yandi na kigonsa* sambu na kufwa Mufilistia yina,+ ebuna Yehowa pesaka luguluku ya nene na Izraele ya mvimba. Nge monaka yo, mpi nge waka kiese mingi. Ebuna sambu na nki nge fwete sala disumu mpi kutiamuna menga ya muntu yina me sala mbi ve na mutindu nge ke zola kufwa Davidi kukonda kikuma?”+6 Saule wilaka Yonatani, mpi yandi zengaka kieleka nde: “Ya kieleka, mutindu Yehowa kele na luzingu, bo ta fwa yandi ve.”7 Na nima Yonatani bingaka Davidi mpi songaka yandi mambu yai yonso. Ebuna Yonatani nataka Davidi na Saule, mpi yandi landaka kusadila yandi mutindu yandi vandaka kusala ntete.+8 Na nima bitumba basikaka diaka; Davidi basikaka mpi nwanaka ti bantu ya Filistia mpi yandi fwaka bo mingi kibeni, ebuna bo tinaka na ntwala na yandi.9 Ebuna mpeve ya mbi yina katukaka na Yehowa kotilaka Saule+ ntangu yandi vandaka ya kuvanda na nzo na yandi ti dikonga na diboko, mpi Davidi vandaka kubula miziki na kidare.+10 Saule mekaka kukangisa Davidi na kibaka ti dikonga, kansi yandi tinaka Saule, mpi Saule bulaka dikonga na kibaka. Davidi tinaka na mpimpa yina.11 Na nima Saule tindaka binati-nsangu na nzo ya Davidi sambu na kukengila yo mpi sambu na kufwa yandi na suka,+ kansi Mikale nkento ya Davidi songaka yandi nde: “Kana nge tina ve* na mpimpa yai, mbasi nge ta vanda mvumbi.”12 Na mbala mosi Mikale kulumusaka Davidi na nela, sambu yandi tina.13 Mikale bakaka kiteki ya terafimi* mpi tulaka yo na mbeto, ebuna yandi tulaka bukondi ya bo me sala na mika ya nkombo na kisika ya ntu na yandi, mpi yandi fikaka yo lele.14 Ebuna Saule tindaka binati-nsangu sambu na kubaka Davidi, kansi Mikale tubaka nde: “Yandi ke bela.”15 Yo yina Saule tindaka binati-nsangu sambu na kutala Davidi mpi yandi songaka bo nde: “Beno natila mono yandi na mbeto na yandi sambu mono fwa yandi.”+16 Ntangu binati-nsangu kotaka, bo monaka kiteki ya terafimi* na mbeto mpi bukondi ya bo me sala na mika ya nkombo na kisika yina ntu na yandi zolaka kuvanda.17 Saule tubilaka Mikale nde: “Sambu na nki nge me kusa mono mutindu yai mpi nge me bika nde mbeni na mono+ kutina?” Mikale vutudilaka Saule nde: “Yandi tubilaka mono nde, ‘Bika mono mono kwenda, kana ve mono ta fwa nge!’”18 Davidi tinaka, mpi yandi kumaka na Samuele na Rama.+ Yandi songaka Samuele mambu yonso yina Saule salaka yandi. Ebuna yandi ti Samuele kwendaka, mpi bo bikalaka na Nayoti.+19 Na nima, bo zabisaka Saule nde: “Davidi kele na Nayoti, na Rama.”20 Na mbala mosi Saule tindaka binati-nsangu sambu na kukanga Davidi. Ntangu bo monaka bambikudi ya minunu ke bikula, mpi Samuele me telama mpi ke twadisa bo, mpeve ya Nzambi simbaka binati-nsangu ya Saule, ebuna bo mpi yantikaka kusala mambu bonso bambikudi.21 Ntangu bo songaka Saule mambu yina, na mbala mosi yandi tindaka binati-nsangu ya nkaka, bo mpi bo yantikaka kusala mambu bonso bambikudi. Yo yina, Saule tindaka diaka binati-nsangu, kimvuka ya tatu, ebuna bo mpi yantikaka kusala mambu bonso bambikudi.22 Nsuka-nsuka yandi mpi kwendaka na Rama. Ntangu yandi kumaka na dibulu ya nene ya masa yina kele na Seku, yandi yulaka nde: “Samuele ti Davidi kele na wapi?” Bo vutulaka nde: “Bo kele na Nayoti,+ na Rama.”23 Ntangu Saule katukaka kuna mpi vandaka kukwenda na Nayoti, na Rama, mpeve ya Nzambi simbaka yandi mpi, yandi vandaka kusala mambu bonso mbikudi nzila yonso tii kuna yandi kumaka na Nayoti, na Rama.24 Yandi katulaka mpi bilele na yandi, ebuna yandi mpi salaka mambu bonso mbikudi na ntwala ya Samuele, mpi yandi lalaka kuna kinkonga* kilumbu yina ya mvimba mpi mpimpa yina ya mvimba. Yo yina bo ke tubaka nde: “Keti Saule mpi kele mbikudi?”+
kon_Latn